V. Veteška, podpredseda NR SR: (2005-10-26):
návrhu skupiny poslancov Národnej rady Slovenskej republiky na vydanie zákona o zákaze privatizácie strategicky dôležitých štátnych podnikov, akciových spoločností a majetku národno-štátneho záujmu, takzvaný zákon o zákaze privatizácie, (tlač 1332). Návrh na jeho pridelenie výborom máte v rozhodnutí č. 1343. Dávam slovo poslancovi Karolovi Ondriašovi, aby za skupinu poslancov návrh zákona uviedol. K. Ondriaš, poslanec: Ďakujem za slovo. Pán predsedajúci, dámy a páni, dovoľte mi, aby som vás v mene klubu poslancov za KSS oboznámil o návrhu zákona o zákaze privatizácie. Úvodom by som uviedol, že privatizácia mala negatívny vplyv na životnú úroveň občanov a spôsobila obrovské ekonomické škody. Vieme, že hrubá domáca produkcia po privatizácie klesla. Straty v poľnohospodárstve spôsobené privatizáciou od roku 1989 do roku 2003 v cenách v roku 2000 sú 600 miliárd korún. A toto je za predpokladu, že po roku 1959 by produkcia poľnohospodárstva už nestúpala. Podobne produkcia v stavebníctve klesla a straty v stavebníctve kumulatívne počas rokov 1990 - 2004 dôsledku privatizácie v cenách 2004 sú 1702 miliárd korún. Opäť je to za predpokladu, že by stavebná produkcia po roku 1989 nestúpala, ale ostala by konštantná.  Straty v priemysle za roky 1990 - 2004 stáli občanov Slovenska 3828 miliárd korún. Je to v cenách december 2004. Všetci vieme, že reálne mzdy v súčasnosti nedosiahli úroveň socializmu. Keď zoberieme straty na mzdách kumulatívne v roku 1990 – 2004, v cenách 2004, tak len straty na mzdách boli 1903 miliárd korún. Podobne by som mohol vyčísliť straty na reálnych dôchodkoch, reálneho sociálneho zabezpečenia, ktoré vznikli v dôsledku privatizácie. Paradoxne i napriek týmto jasným dôkazom o negatívnych dôsledkoch privatizácie, ponovembroví hrdinovia nám stále opakujú, že štát je zlý vlastník podnikov. Je potrebné zdôrazniť, že štát je zlý vlastník podnikov v prípade, že vláda do ich vedenia dosadí diletantov, podvodníkov a kriminálnikov, ako sa to účelovo stalo v mnohých prípadoch po roku 1989 a stáva sa aj teraz. Rozhodnutia o privatizácii a následná privatizácia majetku štátu, ktorý majú v správe štátne podniky, malo negatívny vplyv na ekonomickú suverenitu Slovenskej republiky a na životnú úroveň jej občanov. Podobne privatizácia majetku akciových spoločností s významnou majetkovou účasťou štátu alebo fondu mala negatívny vplyv na hospodársky rozvoj Slovenska. Podobne rozhodnutia o privatizácii a následná privatizácia majetku národnosť štátnych záujmov a rozhodnutia o nakladaní s výnosov privatizácie významne ovplyvňujú budúcnosť Slovenskej republiky a životnú úroveň jej občanov. Absencia väčšinového postavenie vládnej koalície v Národnej rady Slovenskej republiky v súčasnosti a absencia dohôd relevantných politických síl umožňuje rozhodovať o privatizácii len hŕstke jednotlivcov a záujmových skupín aj za cenu možnej netransparentnosti, klientelizmu, korupcie a iných spoločenských neduhov. Opakujem. Na základe uvedených faktov vyplýva, že privatizácia a dodatočná privatizácia štátnych podnikov bude mať opäť negatívny vplyv na rozvoj Slovenska. Má nahradiť naše štátne vlastníctvo kolonizačným vlastníctvom. Preto verím, že každý, každá poslankyňa, každý poslanec Národnej rady Slovenskej republiky, ktorému ide o rozvoj Slovenska, podporí náš návrh o zákaze privatizácie do konca tretieho volebného obdobia, a verím, že poslankyne a poslanci Národnej rady Slovenskej republiky vyjadria svojím hlasovaním postoj, že zastupujú občanov Slovenska a nielen úzku skupinu privatizérov a špekulantov. Ďakujem za pozornosť.